تنویر سپرا

تنویر سپرا جہلم کے نامور شاعر ہیں۔
 نام 
قلمی نام تنویر سپرا جبکہ اصل نام محمد حیات تھا والد کا نام غلام محمد سپرا ہے۔
 پیدائش 
تنویر سپرا 1929ء کو دارا پور ضلع جہلم (پنجاب) - پاکستان میں پیدا ہوئے،

 حالات زندگی 
تنویر سپرا جہلم کے ایک مزدرو گھرانے میں پیدا ہوئے۔ غربت اور تنگ دستی کے باعث تعلیم جاری نہ رکھ سکے اور لڑکپن ہی میں مزدوری کے لیے کراچی چلے گئے ۔۔ وہاں بحری جہازوں میں رنگ و روغن کا کام کیا، کچھ عرصہ درزیوں کا کام کرتے رہے۔ جہلم واپس آ کر دکان داری کی، لاہور میں کچھ عرصہ صحافت سے بھی وابستہ رہے ۔۔ محنت مزدوری کرتے ہوئے لڑکپن سے جوانی میں داخل ہوئے۔ 1959 میں پاکستان ٹوبیکو کمپنی جہلم میں کام کرتے رہے ۔۔ واضح رہے کہ محنت مشقت کے ساتھ غیر رسمی تعلیم کا سلسلہ جاری رہا۔ اور ذاتی مطالعے اور لگن کی بدولت ادیب عالم اور ادیب فاضل کے امتحانات پاس کیے ۔
 شاعری 
شاعری کا آغاز 1963،64 میں کیا۔ اور 1969 میں فنون میں چھپنے کے بعد ادبی حلقوں میں متعارف ہوئے۔ ان کا مجموعہ کلام " لفظ کھردرے " 1980 میں منظر عام پر آیا۔ 1988 میں انھیں وزیر اعظم بینظیر بھٹو کی طرف سے نیشنل بک کونسل آف پاکستان کا عوامی ادبی جمہوری انعام ملا ۔
 وفات 
13 دسمبر 1993ء کو اسلام آباد میں وفات پائی اور ضلع جہلم میں مدفون ہیں۔Bio-bibliography.com - Authors

 تالیف 
لفظ کھردرے۔ گندھارا بکس، راولپنڈی، 1993.،(اُردو و پنجابی کلام)

 نمونہ کلام 
 شیشے دلوں کے گردِ تعصب سے اَٹ گئے
 روشن دماغ لوگ بھی فرقوں میں بٹ گئے
 اظہار کا دباؤ بڑا ہی شدید تھا
 الفاظ روکتے ہی مرے ہونٹ پھٹ گئے
 بارش کو دشمنی تھی فقط میری ذات سے
 جونہی مرا مکان گرا، اَبر چَھٹ گئے
 دھرتی پہ اُگ رہی ہیں فلک بوس چمنیاں
 جن سے فضائیں عطر تھیں وہ پیڑ کٹ گئے
 سپرا پڑوس میں نئی تعمیر کیا ہوئی
 میرے بدن کے رابطے سورج سے کٹ گئے

 آج بھی سپراؔ اس کی خوشبو مل مالک لے جاتا ہے
 میں لوہے کی ناف سے پیدا جو کستوری کرتا ہوں

 دیہات کے وجود کو قصبہ نگل گیا
 قصبے کا جسم شہر کی بنیاد کھا گئی

....

 میں اپنے بچپنے میں چھو نہ پایا جن کھلونوں کو
 انہی کے واسطے اب میرا بیٹا بھی مچلتا ہے

...

 تیری تو آن بڑھ گئی مجھ کو نواز کر
 لیکن مرا وقار یہ امداد کھا گئی

....

 کتنا بعد ہے میرے فن اور پیشہ کے مابین
 باہر دانشور ہوں لیکن مل میں آئل مین

......

 غموں کی دھوپ میں برگد کی چھاؤں جیسی ہے
 مرے لیے مری ہمشیر ماؤں جیسی ہے
....
 مزید دیکھیے 
 ثقلین انور سپرا

 حوالہ جات 

زمرہ:1929ء کی پیدائشیں
زمرہ:1993ء کی وفیات
زمرہ:پاکستانی شعرا
زمرہ:جہلم کی شخصیات